ส่วนที่ 1

ข้อมูลสรุป (Executive Summary)

บริษัท น้ำประปาไทย จำกัด (มหาชน) (“บริษัทฯ”)
ประกอบกิจการในการผลิตและจำหน่ายน้ำประปาให้กับการประปาส่วนภูมิภาค (กปภ.) ในพื้นที่
อำเภอนครชัยศรี อำเภอสามพราน อำเภอพุทธมณฑล ใน จังหวัดนครปฐม อำเภอเมืองสมุทรสาคร
และอำเภอกระทุ่มแบน ในจังหวัดสมุทรสาคร เพื่อทดแทนการใช้น้ำบาดาลของภาคเอกชน
การผลิตน้ำประปาจากบ่อบาดาลของ กปภ.
และเพื่อเพิ่มปริมาณการผลิตน้ำประปาจากแหล่งน้ำบนผิวดินให้เพียงพอต่อความต้องการของผู้บริโภคที่เพิ่มขึ้นอย่างต่อเนื่อง
อันเป็นการช่วยแก้ปัญหาแผ่นดินทรุดและน้ำเค็มแทรกในชั้นบาดาลตามนโยบายของรัฐบาล

บริษัทฯ ได้จดทะเบียนจัดตั้งขึ้นเมื่อวันที่ 11 กันยายน 2543 มีทุนจดทะเบียนชำระแล้วจำนวน
3,990 ล้านบาท บริษัทฯ ได้เข้าทำสัญญาซื้อขายน้ำประปากับ กปภ. ในวันที่ 21 กันยายน 2543
ซึ่งสัญญาดังกล่าวมีอายุ 30 ปี โดยมีลักษณะสัญญาเป็นแบบ Build Own Operate (“BOO”)
กล่าวคือ บริษัทฯ เป็นผู้ดำเนินการก่อสร้างระบบผลิตน้ำประปา
และระบบจ่ายน้ำประปาให้แก่ผู้บริโภค ด้วยกำลังการผลิตสูงสุด ณ วันที่ 31 ธันวาคม 2553 ที่
440,000
ลบ.ม./วัน
ทำให้บริษัทฯมีกำลังการผลิตสูงสุดเป็นอันดับหนึ่งเมื่อเทียบกับผู้ประกอบกิจการประปาเอกชนรายอื่นในประเทศ
โดยบริษัทฯ เป็นเจ้าของกรรมสิทธิ์ในระบบผลิตน้ำประปา และระบบจ่ายน้ำประปาให้แก่ผู้บริโภค
และบริษัทฯ ไม่ต้องโอนระบบผลิตและระบบจ่ายดังกล่าวให้แก่ กปภ. นอกจากนี้
ภายใต้สัญญาซื้อขายน้ำประปา ได้กำหนดให้มีปริมาณน้ำขั้นต่ำที่ กปภ. ต้องซื้อจากบริษัทฯ (“MOQ”)
ตลอดระยะเวลา 30 ปี โดยมีลักษณะ MOQ แบบเพิ่มขึ้นตลอดอายุของสัญญาดังนี้

  --------------- ------------------------ ------------------------------
  ระยะเวลาเริ่มต้น   ระยะเวลาสิ้นสุด             ปริมาณน้ำขั้นต่ำที่ กปภ. ต้องซื้อ
                                           (ลบ.ม./วัน)

  21 กรกฎาคม 2547 20 กรกฎาคม 2549          200,000

  21 กรกฎาคม 2549 20 กรกฎาคม 2551          250,000

  21 กรกฎาคม 2551 20 กรกฎาคม 2577          300,000
                  (สิ้นสุดสัญญา)               
  --------------- ------------------------ ------------------------------

อย่างไรก็ดี บริษัทฯ ได้เข้าทำสัญญาแก้ไขเพิ่มเติมฯ กับ กปภ. เมื่อวันที่ 29 ธันวาคม 2551 โดย
กปภ. จะซื้อน้ำประปาขั้นต่ำเพิ่ม ซึ่งทำให้ MOQ รวมของบริษัทฯ เพิ่มขึ้นจาก 300,000 ลบ.ม./วัน
เป็น 354,000 ลบ.ม./วัน ในที่สุด โดย ณ วันที่ 1 กันยายน 2553
เป็นวันแรกที่เริ่มซื้อขายน้ำประปาส่วนเพิ่มตาม MOQ เท่ากับ 309,000 ลบ.ม./วัน
และปรับเพิ่มทุกรอบปี ๆ ละ 9,000 ลบ.ม./วัน จนกระทั่ง MOQ เป็น 354,000 ลบ.ม./วัน
ตลอดระยะเวลาตามสัญญาซื้อขายน้ำประปาเดิม
โดยอัตราค่าน้ำประปาที่ใช้ในการคำนวณมูลค่าการซื้อขายในแต่ละเดือน เป็นอัตราที่กำหนดในสัญญา
ซึ่งปรับตามดัชนีราคาผู้บริโภคทั่วไปของภาคกลางและค่าคงที่ (K)
ทุกปีตลอดอายุของสัญญาซื้อขายน้ำประปา

นอกเหนือจากสัญญาซื้อขายน้ำประปา บริษัทฯ ยังได้รับสัมปทานประกอบกิจการประปาจาก
กระทรวงทรัพยากรธรรมชาติและสิ่งแวดล้อม เมื่อวันที่ 11 มีนาคม 2548 ในการอนุญาตให้บริษัทฯ
สามารถผลิตน้ำประปาเพื่อจำหน่ายในเขต 5 อำเภอ ใน 2 จังหวัดดังที่กล่าวข้างต้น
โดยมีอายุสัมปทานทั้งสิ้น 25 ปี

บริษัทฯ ได้ดำเนินธุรกิจน้ำประปา โดยมีบริษัท ไทยวอเตอร์ โอเปอร์เรชั่นส์ จำกัด
(“ไทยวอเตอร์”)ซึ่งเป็นบริษัทย่อยที่บริษัทฯ ถือหุ้นอยู่ในสัดส่วนร้อยละ 100.0
(ถือหุ้นโดยตรงร้อยละ 68 และถือหุ้นโดยอ้อมผ่าบบริษัท ประปาปทุมธานี จำกัด ซึ่งเป็นบริษัทย่อยอีก
ร้อยละ 32)
ทำหน้าที่เป็นส่วนหนึ่งของฝ่ายปฏิบัติการในการบริหารและจัดการด้านการซ่อมบำรุงและการตรวจสอบคุณภาพน้ำประปาให้เป็นไปตามมาตราฐานที่กำหนดเพื่อผลิตและจ่ายน้ำประปาจำหน่ายให้แก่
กปภ. ปัจจุบัน ไทยวอเตอร์มีทุนจดทะเบียนและทุนที่ชำระแล้วทั้งสิ้น 60. ล้านบาท

ถึงแม้ว่าบริษัทฯ จะดำเนินธุรกิจมาเป็นระยะเวลาเพียงประมาณ 7 ปี
นับจากวันที่เริ่มทำการผลิตน้ำประปาเพื่อจำหน่ายให้แก่ กปภ. คือ เมื่อวันที่ 5 มกราคม 2547
แต่บริษัทฯ มีรายได้และผลประกอบการเติบโตอย่างต่อเนื่อง โดยมีอัตราการเติบโตเฉลี่ยในปี 2549
ปี 2550 ปี 2551 ปี2552และปี 2553 เท่ากับ ร้อยละ 24.68 ร้อยละ 10.93 ร้อยละ 15.84
ร้อยละ 1.14 และร้อยละ 10.53 ตามลำดับ ซึ่งจะเห็นได้ว่าบริษัทฯ
มีอัตราการขายน้ำประปาเติบโตสูงมากในปีแรก ๆ และอัตราการเติบโตลดลงในระยะเวลาต่อมา
เนื่องจากก่อนที่บริษัทฯ จะเริ่มดำเนินการจ่ายน้ำประปานั้น
ผู้บริโภคในพื้นที่ของจังหวัดสมุทรสาครและจังหวัดนครปฐม
ได้ใช้น้ำบาดาลเป็นแหล่งน้ำในการอุปโภคและบริโภค ดังนั้น
เมื่อมีน้ำประปาซึ่งเป็นแหล่งน้ำที่สะอาดมากกว่า
ผู้บริโภคจำนวนมากได้เปลี่ยนจากการใช้น้ำบาดาลมาใช้น้ำประปาในทันที
ซึ่งอัตราการเติบโตในปีถัดๆ
ไปจะขึ้นอยู่กับการเปลี่ยนการบริโภคและอุปโภคจากน้ำบาดาลมาเป็นน้ำประปาในส่วนที่เหลือ
และการเติบโตตามภาวะเศรษฐกิจและการขยายตัวของประชากรในพื้นที่ ทั้งนี้
พื้นที่ดังกล่าวเป็นพื้นที่เศรษฐกิจที่มีโรงงานอุตสาหกรรมอย่างหนาแน่น
โดยมีปริมาณการใช้น้ำจากผู้ใช้น้ำภาคอุตสาหกรรมคิดเป็นสัดส่วนร้อยละ 51.68
ของปริมาณน้ำประปาทั้งสิ้นที่จำหน่าย
ในขณะเดียวกันก็เป็นพื้นที่ที่มีประชากรอาศัยอยู่เป็นจำนวนมากเช่นเดียวกัน
โดยมีสัดส่วนปริมาณการใช้น้ำประปาสำหรับผู้ใช้น้ำภาคพาณิชยกรรมและภาคครัวเรือน ร้อยละ
23.60 และร้อยละ 24.70 ตามลำดับ

จากผลการศึกษาของ ไทยดีซีไอ ซึ่งบริษัทฯ
ได้ว่าจ้างให้ศึกษาความต้องการใช้น้ำประปาในพื้นที่ให้บริการเมื่อเดือนมิถุนายน 2549
พบว่าจากปริมาณความต้องการน้ำรวมในพื้นที่บริการทั้งหมดคือ 967,234 ลบ.ม./วัน
ในจำนวนดังกล่าวเป็นปริมาณน้ำประปาเพียงร้อยละ 19 ในขณะที่น้ำบาดาลมีปริมาณสูงถึงร้อยละ 81
โดย ไทยดีซีไอ ได้คาดการณ์ว่าการใช้น้ำบาดาลของภาคอุตสาหกรรมในพื้นที่บริการของบริษัทฯ
จะสิ้นสุดลงในปี 2558

ประปาปทุมธานีประกอบธุรกิจผลิตและจำหน่ายน้ำประปาให้แก่ กปภ. เช่นเดียวกับบริษัทฯ
โดยได้เข้าทำสัญญาให้สิทธิดำเนินการผลิตและจำหน่ายน้ำประปากับ กปภ. เมื่อวันที่ 31 สิงหาคม
2538 มีอายุสัญญา 25 ปี เริ่มตั้งแต่
วันที่ 15 ตุลาคม 2541 และสิ้นสุดวันที่ 14 ตุลาคม 2566 โดยมีลักษณะสัญญาเป็นแบบ
Build-Own-Operate-Transfer (“BOOT”)
โดยประปาปทุมธานีเป็นผู้ก่อสร้างระบบผลิตและระบบจ่ายน้ำประปา
โดยประปาปทุมธานีต้องโอนระบบ
จ่ายน้ำประปาให้แก่ กปภ. ณ วันเริ่มประกอบกิจการ
แต่ในส่วนระบบผลิตน้ำประปาจะตกเป็นกรรมสิทธิ์ของ กปภ. เมื่อ
ครบ 25 ปี โดย กปภ.
รับซื้อน้ำประปาจากประปาปทุมธานีเพื่อจำหน่ายแก่ประชาชนในพื้นที่บริการเขตปทุมธานี-รังสิต
จังหวัดปทุมธานี ด้วยกำลังการผลิตสูงสุด
นอกเหนือจากสัญญาให้สิทธิดำเนินการผลิตและจำหน่ายน้ำประปาให้กับ กปภ. แล้ว
ประปาปทุมธานีได้รับสัมปทานประกอบกิจการประปาจากกระทรวงมหาดไทย เมื่อวันที่ 13 มกราคม
2543 ในการอนุญาตให้ประปาปทุมธานี
สามารถผลิตน้ำประปาเพื่อจำหน่ายในเขตบริการเขตปทุมธานี-รังสิต จังหวัดปทุมธานี
โดยมีระยะเวลา 25 ปี

ณ วันที่ 31 ธันวาคม 2553 ประปาปทุมธานีมีกำลังการผลิตที่ 388,000 ลบ.ม./วัน ซึ่งเป็น
กำลังการผลิตที่สูงสุดของเอกชนผู้ประกอบกิจการประปารองจากบริษัทฯ นอกจากนี้ ประปาปทุมธานี
ยังได้รับ MOQ ซึ่งกำหนดโดย กปภ. ในแต่ละปี โดยปริมาณ MOQ ในแต่ละปีจะต้องไม่ต่ำกว่า MOQ
ที่กำหนดไว้ในปีก่อนหน้า นับตั้งแต่วันที่ 1 มกราคม 2553 เป็นต้นมา MOQ
ของประปาปทุมธานีรวมเท่ากับ 320,000 ลบ.ม./วัน และในวันที่ 1 สิงหาคม 2553 ได้เพิ่ม MOQ
เป็น 330,000 ลบ.ม./วัน อัตราค่าน้ำประปาที่ปทุมธานีที่ได้รับจาก กปภ.
เป็นอัตราที่ปรับเพิ่มขึ้นทุกปีตามดัชนีราคาผู้บริโภคของทั่วประเทศ

ประปาปทุมธานีได้เริ่มดำเนินการผลิตน้ำประปาจำหน่ายตั้งแต่เดือนตุลาคม 2541 ในช่วงปี 2541 -
2543
ประปาปทุมธานีมีอัตราการเติบโตค่อนข้างต่ำเฉลี่ยร้อยละ 9.6
เนื่องจากการปิดบ่อบาดาลของภาครัฐในช่วงเวลาดังกล่าวยังไม่เข้มงวด
ผู้ใช้น้ำจำนวนมากยังคงใช้น้ำบาดาลแม้ว่าจะมีระบบน้ำประปาที่สามารถใช้ได้ อย่างไรก็ตาม
รัฐบาลโดย
กรมทรัพยากรน้ำบาดาลได้เพิ่มความเข้มงวดในการปิดบ่อน้ำบาดาลมากขึ้น
โดยยกเลิกการให้ใบอนุญาตน้ำบาดาลใหม่แก่
ผู้ขออนุญาตใช้น้ำบาดาล งดการต่ออายุสำหรับผู้ขออนุญาตใช้น้ำบาดาลเดิม
และปรับอัตราค่าน้ำบาดาลสูงขึ้น
ผลจากนโยบายดังกล่าวทำให้ยอดขายน้ำของประปาปทุมธานีเพิ่มสูงขึ้นในช่วงปี 2543 - 2547
โดยมีอัตราการเติบโตเฉลี่ยของปริมาณน้ำที่ขายเท่ากับร้อยละ 21.3 ทั้งนี้นับจากปี 2547
อัตราการเติบโตของปริมาณน้ำที่ขายได้เติบโตในอัตราที่ลดลง กล่าวคืออัตราเติบโตใน ปี 2549 ปี
2550 ปี 2551 ปี 2552และปี 2553 เท่ากับ ร้อยล 7.18 ร้อยละ 6.79 ร้อยละ 0.58 ร้อยละ
1.69 และร้อยละ 6.94 ตามลำดับ

จากผลการศึกษาความต้องการน้ำประปาในพื้นที่ปทุมธานี–รังสิต โดย บจ.แอสดีคอน คอร์ปอเรชั่น
เมื่อ
เดือนสิงหาคม 2547 ทำการคาดการณ์ปริมาณน้ำจำหน่ายโดยครอบคลุมระยะเวลาจนถึงปี 2576
โดยพิจารณาปัจจัยที่สำคัญ ได้แก่ จำนวนประชากร สัดส่วนการให้บริการ อัตราการใช้น้ำ
และแหล่งน้ำทดแทนอื่นๆ เช่น น้ำบาดาล
พบว่าความต้องการน้ำประปามีแนวโน้มเพิ่มสูงขึ้นอย่างต่อเนื่อง ทั้งนี้ คาดการณ์ว่า
ความต้องการน้ำป.ระปาในพื้นที่จะเพิ่มเป็น
371,774 ลบ.ม./วัน ในปี 2551 และ เป็น 470,594 ลบ.ม./วัน ในปี 2556 หรือคิดเป็น
อัตราการเติบโตเฉลี่ยต่อปี (CAGR) จากปี 2551 – 2556 เท่ากับ ร้อยละ 4.8
สำหรับแนวโน้มในระยะยาวคาดการณ์ว่า ความต้องการจะสูงเป็น 783,848
ลบ.ม./วัน นั่นคือ อัตราการเติบโตเฉลี่ยต่อปี (CAGR) ตั้งแต่ปี 2551 - 2576 เท่ากับร้อยละ
3.0

สรุปปัจจัยความเสี่ยง

บริษัทฯ มีความเสี่ยงที่สำคัญ ซึ่งสามารถสรุปได้ดังนี้คือ

1. ความเสี่ยงจากสัญญาที่ใช้ในการประกอบธุรกิจ

-   ความเสี่ยงจากสัญญาซื้อขายน้ำประปาถูกยกเลิก

สัญญาซื้อขายน้ำประปาเลขที่ 189/2543 ระหว่างบริษัทฯ และกปภ.
อาจถูกตีความได้ว่าดำเนินการไม่ถูกต้องตามขั้นตอนของพระราชบัญญัติว่าด้วยการให้เอกชนเข้าร่วมงานหรือดำเนินการในกิจการของรัฐ
พ.ศ. 2535 (“พรบ. การให้เอกชนเข้าร่วมงาน”) ดังนี้

จากแนวคำวินิจฉัยของคณะกรรมการกฤษฎีกาเมื่อปี 2540 ที่ได้ให้ความเห็นในเรื่องโครงการที่
กปภ. ให้เอกชนเป็นผู้ลงทุนดำเนินการก่อสร้างระบบผลิตน้ำประปาทั้งหมด โดย กปภ.
จะซื้อน้ำจากเอกชน และ กปภ.
จะเป็นผู้จ่ายน้ำให้แก่ประชาชนอีกทอดหนึ่งว่าไม่อยู่ในบังคับที่จะต้องดำเนินการตาม พรบ.
การให้เอกชนเข้าร่วมงาน หากเป็นกรณีที่เอกชนผู้ผลิตน้ำขายให้แก่กปภ.
ซึ่งเอกชนรับผิดชอบเรื่องผลกำไรหรือขาดทุนเอง โดยกปภ.
จะไม่มีส่วนเกี่ยวข้องกับกำไรหรือขาดทุน และมิได้ให้สิทธิที่ กปภ.
มีอยู่ตามกฎหมายแก่เอกชนแต่อย่างใด ส่วนแหล่งน้ำดิบที่จะนำมาใช้ในการผลิตน้ำประปา กปภ.
จะเป็นผู้ช่วยเหลือประสานงานการจัดหาแหล่งน้ำดิบให้
แต่เอกชนจะต้องเป็นผู้ซื้อจากเจ้าของแหล่งน้ำดิบดังกล่าวเอง
กรณีดังกล่าวจึงเป็นกิจการที่เอกชนดำเนินการเองโดยแท้
รวมทั้งแหล่งน้ำดิบที่นำมาใช้ในการผลิตน้ำประปาก็ไม่มีการอนุญาต
การให้สัมปทานหรือการให้สิทธิเอกชนที่จะใช้ทรัพยากรธรรมชาติหรือทรัพย์สินของรัฐ
และการจัดซื้อน้ำจากเอกชนที่ผลิตได้ก็เป็นเรื่องที่ กปภ.
ทำสัญญาซื้อขายในทางแพ่งตามปกติของการประกอบธุรกิจ ดังนั้น กปภ. จึงมิได้มีการเสนอสัญญา
ซื้อขายน้ำประปาฉบับดังกล่าวต่อคณะรัฐมนตรีเพื่อพิจารณาและอนุมัติตามขั้นตอนของพรบ.
การให้เอกชนเข้าร่วมงาน

ทั้งนี้ บริษัทฯ ไม่อาจรับรองได้ว่า
คณะรัฐมนตรีจะมีคำสั่งให้สำนักงานคณะกรรมการกฤษฎีกาพิจารณาอีกครั้งหนึ่งในประเด็นข้อกฎหมายเกี่ยวกับการทำสัญญาซื้อขายน้ำประปาว่าเป็นไปตามขั้นตอนที่กำหนดในพรบ.
การให้เอกชนเข้าร่วมการงานหรือไม่ หากเกิดกรณีให้พิจารณาใหม่แล้ว
ความเห็นจะเป็นไปตามแนวทางเดิมที่เคยวินิจฉัยไว้หรือไม่ ซึ่งหากความเห็นดังกล่าวเปลี่ยนแปลงไป
อาจมีผลถึงความสมบูรณ์ของสัญญาซื้อขายน้ำประปา
ซึ่งอาจก่อให้เกิดผลกระทบอย่างมีนัยสำคัญต่อการดำเนินธุรกิจ รายได้ และฐานะการเงินของบริษัทฯ
เนื่องจาก กปภ. เป็นลูกค้าเพียงรายเดียวของบริษัทฯดังนั้น
หากเกิดเหตุการณ์ดังกล่าวขึ้นและบริษัทฯ ประสงค์ที่จะดำเนินกิจการขายน้ำต่อไป บริษัทฯ
จะต้องจัดหาผู้ซื้อน้ำรายใหม่รวมทั้ง บริษัทฯ
จะต้องดำเนินการแก้ไขเงื่อนไขในสัมปทานให้สอดรับกับสัญญาซื้อขายน้ำฉบับใหม่ด้วย

-   ความเสี่ยงจากการที่อายุสัมปทานและระยะเวลาของสัญญาซื้อขายน้ำประปาระหว่างบริษัทฯ
    และกปภ. ไม่เท่ากัน

อายุสัมปทานในการประกอบกิจการประปาที่บริษัทฯ ได้รับจากผู้ให้สัมปทาน มีระยะเวลาเพียง 25 ปี
(สิ้นสุดวันที่ 10 มีนาคม 2573) ในขณะที่ระยะเวลาของสัญญาซื้อขายน้ำประปาเลขที่ 189/2543
ระหว่างบริษัทฯ กับกปภ. มีระยะเวลา
30 ปี (สิ้นสุดวันที่ 20 กรกฎาคม 2577) บริษัทฯ ไม่สามารถรับรองได้ว่าบริษัทฯ
จะได้รับการต่ออายุสัมปทาน หรือทราบ
ผลการอนุญาตก่อนที่อายุสัมปทานจะสิ้นสุดลง หากบริษัทฯ
ไม่ได้รับการต่ออายุสัมปทานจากผู้ให้สัมปทานในการประกอบกิจการประปาสำหรับช่วงระยะเวลาที่แตกต่างกันดังกล่าว
บริษัทฯ ก็อาจตกเป็นผู้ผิดสัญญาเนื่องจากไม่สามารถผลิตและจำหน่ายน้ำประปาให้แก่กปภ.
ตามสัญญาซื้อขายน้ำประปาได้ ซึ่งจะส่งผลกระทบอย่างมีนัยสำคัญต่อผลการดำเนินงาน รายได้
และฐานะทางการเงินของบริษัทฯ

นอกจากนี้ แม้ว่าบริษัทฯ จะได้รับการต่ออายุสัมปทานจากผู้ให้สัมปทาน แต่ระยะเวลาที่บริษัทฯ
สามารถประกอบกิจการประปาอาจจะไม่เท่ากับระยะเวลาที่บริษัทฯ
สามารถขายน้ำประปาให้กับกปภ. ตามสัญญาซื้อขายน้ำประปา
และแม้ว่าตามสัญญาซื้อขายน้ำประปาจะมีข้อสัญญาให้สิทธิบริษัทฯ
สามารถขอต่ออายุได้โดยทั้งสองฝ่ายต้องทำความตกลงร่วมกัน บริษัทฯ ไม่สามารถรับรองได้ว่า
การต่ออายุสัญญาดังกล่าวจะอยู่ภายใต้เงื่อนไขเดิมตามสัญญาซื้อขายน้ำประปาฉบับที่หมดอายุ
หรือมีความแตกต่างอย่างมีนัยสำคัญหรือไม่ หรือหากบริษัทฯ
ไม่ได้รับการต่ออายุสัญญาซื้อขายน้ำประปาและต้องจัดหาผู้ซื้อรายใหม่ บริษัทฯ
อาจต้องมีภาระค่าใช้จ่ายเพิ่มขึ้นในการลงทุนเครื่องอุปกรณ์ให้เหมาะสมกับผู้ซื้อรายใหม่
ซึ่งอาจส่งผลกระทบต่อผลการดำเนินงาน รายได้ และฐานะทางการเงินของบริษัทฯ

-   ความเสี่ยงจากการถูกบอกเลิกสัญญาซื้อขายน้ำประปาและ/หรือสัญญาให้สิทธิ

บริษัทฯ
และประปาปทุมธานีอาจถูกบอกเลิกสัญญาซื้อขายน้ำประปาและ/หรือสัญญาให้สิทธิได้หากเกิดเหตุการณ์ตามที่กำหนดในสัญญาซื้อขายน้ำประปาและ/หรือสัญญาให้สิทธิ
ทั้งนี้ ในการบอกเลิกสัญญาซื้อขายน้ำประปาและ/หรือสัญญาให้สิทธิ กปภ.
จะต้องส่งคำบอกกล่าวเป็นหนังสือเพื่อแจ้งให้บริษัทฯ
และ/หรือประปาปทุมธานีปฏิบัติให้ถูกต้องตามสัญญาภายในระยะเวลาที่กำหนดเสียก่อน หากบริษัทฯ
และ/หรือประปาปทุมธานีไม่สามารถปฏิบัติให้ถูกต้องภายในเวลาที่กำหนดแล้ว กปภ.
จึงสามารถใช้สิทธิบอกเลิกสัญญาได้ อย่างไรก็ตาม หากกปภ.
ใช้สิทธิบอกเลิกสัญญาซื้อขายน้ำประปาและ/หรือสัญญาให้สิทธิ กปภ. อาจริบหลักประกันที่บริษัทฯ
และ/หรือประปาปทุมธานีให้ไว้กับ กปภ. และนอกจากการริบหลักประกันแล้ว กปภ.
ยังมีสิทธิเรียกค่าเสียหาย หรือค่าใช้จ่ายใดๆ อันเกิดจากการผิดสัญญาดังกล่าวอีกด้วย
ซึ่งอาจส่งผลกระทบอย่างมีนัยสำคัญต่อการประกอบกิจการ และฐานะการเงินของบริษัทฯ
และประปาปทุมธานี

2. ความเสี่ยงเกี่ยวกับสัมปทานกิจการประปา

-   ความเสี่ยงจากการไม่ได้รับการต่ออายุสัญญาสัมปทานกิจการประปาหรือการขอสัมปทานใหม่เนื่องจากความต้องการขยายเขตหรือเพิ่มกำลังการผลิตจากกระทรวงทรัพยากรธรรมชาติและสิ่งแวดล้อม

การพิจารณาให้ต่ออายุสัมปทานหรือการให้สัมปทานใหม่สำหรับพื้นที่ใหม่หรือการเพิ่มกำลังการผลิตขึ้นอยู่กับการพิจารณาและดุลยพินิจของผู้ให้สัมปทานเด็ดขาดแต่เพียงฝ่ายเดียว
ด้วยปัจจัยหลายประการ บริษัทฯ จึงไม่สามารถรับรองได้ว่าบริษัทฯ
และประปาปทุมธานีจะได้รับการต่ออายุสัมปทานหรือได้รับสัมปทานใหม่สำหรับการขยายเขตหรือการเพิ่ม
กำลังการผลิตดังกล่าว และหากบริษัทฯ
และประปาปทุมธานีได้รับการต่ออายุสัมปทานหรือได้รับสัมปทานใหม่ บริษัทฯ
ไม่สามารถรับรองได้ว่าสัมปทานที่จะได้รับดังกล่าวจะมีการเปลี่ยนแปลงเงื่อนไขหรืออาจมีข้อกำหนดหรือเงื่อนไขเพิ่มเติมประการใด
ซึ่งอาจมีผลกระทบต่อความสามารถในการประกอบกิจการประปา
และรายได้และโอกาสทางธุรกิจของบริษัทฯ และประปาปทุมธานี

-   ความเสี่ยงจากข้อกำหนดของสัมปทานที่อาจมีผลกระทบต่อการประกอบธุรกิจของบริษัทฯ

(1) เมื่อระยะเวลาตามสัมปทานผ่านไปได้กึ่งหนึ่งของอายุสัมปทาน
หากผู้ให้สัมปทานใช้สิทธิถอนคืนสัมปทานหากรัฐบาลหรือองค์กรปกครองส่วนท้องถิ่นมีความประสงค์จะซื้อกิจการประปาของบริษัทฯ
และ/หรือ
ประปาปทุมธานีทั้งหมด บริษัทฯ
และ/หรือประปาปทุมธานีจะไม่สามารถประกอบกิจการประปาได้จนครบอายุสัมปทาน
ทำให้ผลตอบแทนที่บริษัทฯ
และประปาปทุมธานีคาดว่าจะได้รับจากการลงทุนในกิจการประปาไม่เป็นไปตามที่กำหนด
และก่อให้เกิดผลกระทบอย่างมีนัยสำคัญต่อการประกอบธุรกิจ รายได้ และฐานะการเงินของบริษัทฯ
และประปาปทุมธานี

นอกจากนี้ แม้ว่าสัมปทานจะกำหนดให้ซื้อคืนในราคาตลาดก็ตาม บริษัทฯ
และประปาปทุมธานีไม่สามารถรับรองได้ว่า
ราคาซื้อคืนที่กำหนดให้เป็นไปตามราคาตลาดนั้นจะคุ้มกับเงินลงทุนที่บริษัทฯ
ได้ลงทุนไปเพื่อประกอบกิจการประปา รวมถึงผลประโยชน์ที่บริษัทฯ
และประปาปทุมธานีจะมีสิทธิได้รับหากสามารถประกอบกิจการประปาต่อไปจนครบอายุสัมปทาน

(2) บริษัทฯ
และประปาปทุมธานีมีความเสี่ยงที่อาจถูกผู้ให้สัมปทานสั่งให้เปลี่ยนแปลงอัตราค่าน้ำประปา
เมื่อสิ้นระยะเวลา 3 ปีนับตั้งแต่วันลงนามในสัมปทาน
ถ้าองค์กรปกครองส่วนท้องถิ่นหรือผู้ใช้น้ำขอร้องมายังผู้ให้สัมปทานให้เปลี่ยนอัตราหรือวิธีคิดค่าน้ำประปา
ผู้ให้สัมปทานมีอำนาจจะพิจารณาและถ้าเป็นที่พอใจว่า
การเปลี่ยนอัตราค่าน้ำประปาหรือการแก้ไขวิธีคิดค่าน้ำประปานั้นเป็นการสมควร
โดยเหตุที่พฤติการณ์อันเป็นบรรทัดฐานที่ได้กำหนดอัตราหรือวิธีคิด
ค่าน้ำประปาที่ใช้อยู่นั้นได้เปลี่ยนแปลงไป
ก็มีอำนาจสั่งเป็นหนังสือให้ใช้อัตราและวิธีคิดค่าน้ำใหม่แทนได้ตามที่ผู้ให้สัมปทานจะเห็นเป็นการยุติธรรมและสมควร
คำสั่งนั้นบริษัทฯ และประปาปทุมธานีจะต้องปฏิบัติตาม
ซึ่งอาจมีผลกระทบอย่างร้ายแรงต่อการประกอบธุรกิจรายได้และฐานะทางการเงินของบริษัทฯ
และประปาปทุมธานี แต่บริษัทฯ เห็นว่าการปรับอัตรา
ค่าน้ำประปานั้นเป็นไปได้ยาก เนื่องจากบริษัทฯ
และประปาปทุมธานีไม่ได้เป็นผู้ให้บริการกับองค์กรปกครองส่วนท้องถิ่นหรือผู้ใช้น้ำ
แต่เป็นผู้ให้บริการกับกปภ. เท่านั้น

(3)
หากรัฐบาลหรือองค์กรปกครองส่วนท้องถิ่นมีความประสงค์จะก่อสร้างหรือขยายทางหรือที่สาธารณะ
ใด ๆ หรือเมื่อเอกชน ร้องขอให้ย้ายเครื่องอุปกรณ์เนื่องจากกีดขวางทางเข้าออกบ้านหรือที่ดิน
ไม่ว่าทางนั้นจะมีอยู่ก่อนหรือก่อสร้างขึ้นภายหลังการติดตั้งเครื่องอุปกรณ์และรัฐบาลหรือองค์กรปกครองส่วนท้องถิ่นอนุมัติคำร้องขอดังกล่าว
บริษัทฯ
และประปาปทุมธานีจำเป็นต้องย้ายเครื่องอุปกรณ์ที่อยู่ในที่สาธารณะซึ่งกีดขวางการก่อสร้างหรือการขยายหรือกีดขวางทางเข้าออกดังกล่าวนั้นตามคำร้องขอของรัฐบาลหรือองค์กรปกครองส่วนท้องถิ่นที่เกี่ยวข้องโดยไม่คิดค่าทดแทน
ทั้งนี้ หากคำสั่งดังกล่าวเป็นการสั่งให้ย้ายเส้นทางแนววางท่อส่งน้ำประธาน บริษัทฯ
และประปาปทุมธานีอาจต้องมีภาระค่าใช้จ่ายในการเปลี่ยนเส้นทางวางท่อส่งน้ำประธานโดยที่ไม่ได้รับค่าทดแทนใดๆ
แต่บริษัทฯ อาจได้รับค่าชดเชยจากกปภ. ตามที่สัญญาซื้อขายน้ำประปากำหนด
กล่าวคือหากภาระค่าใช้จ่ายในการลงทุนหรือค่าใช้จ่ายในการดำเนินงานเพิ่มขึ้นเกินกว่า
1,000,000 บาท โดยมิได้เป็นเหตุการณ์ที่เกิดจากความผิดของบริษัทฯ ทั้งนี้
ประปาปทุมธานีไม่สามารถเรียกค่าชดเชยจาก กปภ.
ได้เนื่องด้วยสัญญาให้สิทธิดำเนินการผลิตและจำหน่ายน้ำประปาระหว่างกปภ.
และประปาปทุมธานีไม่มีข้อกำหนดในทำนองเดียวกับบริษัทฯ ดังนั้น จึงอาจส่งผลกระทบต่อรายได้
และโอกาสทางธุรกิจของประปาปทุมธานี

-   ความเสี่ยงจากการถูกเพิกถอนสัมปทาน

ผู้ให้สัมปทานมีอำนาจเพิกถอนสัมปทาน ด้วยเหตุใดเหตุหนึ่ง ดังต่อไปนี้

(1) บริษัทฯ และประปาปทุมธานีละเลยไม่จำหน่ายน้ำประปาเป็นเวลาเกินกว่า 3 วัน
    เว้นแต่เกิดจากเหตุสุดวิสัย

(2) บริษัทฯ และประปาปทุมธานีละเลยไม่ปฏิบัติตามข้อบังคับ
    หรือเงื่อนไขข้อหนึ่งข้อใดของสัมปทานเป็นระยะเวลาตั้งแต่ 1 เดือนขึ้นไป
    และผู้ให้สัมปทานได้เตือนเป็นหนังสือไม่น้อยกว่า 15 วัน ก่อนมีคำสั่งเพิกถอนสัมปทาน

(3) เมื่อโรงผลิตน้ำ เครื่องอุปกรณ์
    หรือส่วนหนึ่งส่วนใดอันเป็นส่วนสำคัญของกิจการประปานั้นถูกยึดตาม
    คำพิพากษาของศาล

หากผู้ให้สัมปทานเพิกถอนสัมปทาน บริษัทฯ
และประปาปทุมธานีจะไม่สามารถผลิตและจำหน่ายน้ำประปาต่อไปได้
ซึ่งจะส่งผลกระทบอย่างมีนัยสำคัญต่อการประกอบธุรกิจของบริษัทฯ ต่อรายได้
และฐานะการเงินของบริษัทฯ

3. ความเสี่ยงเกี่ยวกับการประกอบธุรกิจ

-   ความเสี่ยงจากการไม่ได้รับอนุญาตให้ใช้พื้นที่ที่ใช้ในการวางท่อส่งน้ำประธาน

บริษัทฯ
ไม่อาจรับรองได้ว่าหน่วยงานแต่ละหน่วยงานที่ดูแลพื้นที่ที่แนวท่อส่งน้ำประธานและท่อจ่ายน้ำของบริษัทฯ
วางผ่านจะเรียกเก็บค่าตอบแทนการใช้พื้นที่ในอัตราที่เหมาะสม และบริษัทฯ
ไม่อาจรับรองได้ว่าหน่วยงานเหล่านั้นจะไม่นำพื้นที่ดังกล่าวออกให้บุคคลอื่นใช้ประโยชน์
หรือก่อสร้างสิ่งปลูกสร้างใดๆ ทับแนวท่อส่งน้ำประธานดังกล่าว
อันอาจส่งผลให้เกิดความเสียหายต่อท่อส่งน้ำประธาน หรือเป็นอุปสรรคต่อการเข้าซ่อมแซม
โดยหากบริษัทฯ และประปาปทุมธานีไม่สามารถใช้พื้นที่ในการวางท่อส่งน้ำประธานได้
หรือในกรณีที่ต้องจ่ายค่าตอบแทนการใช้พื้นที่ในอัตราที่สูง
หรือไม่สามารถเข้าใช้พื้นที่ในการซ่อมแซมท่อส่งน้ำประธานเมื่อเกิดความชำรุดบกพร่องได้ภายในระยะเวลาที่เหมาะสม
อาจส่งผลกระทบต่อธุรกิจ ฐานะทางการเงิน ผลการดำเนินงานและโอกาสทางธุรกิจของบริษัทฯ
และประปาปทุมธานี

-   ความเสี่ยงอันเกิดจากแหล่งน้ำดิบ

(ก) ความสามารถในการสูบน้ำจากแหล่งน้ำดิบเพื่อการผลิตน้ำประปา

ประปาปทุมธานีได้ทำการสูบน้ำจากแม่น้ำเจ้าพระยาเกินปริมาณที่ได้รับความเห็นชอบจากสำนักงานคณะกรรมการทรัพยากรน้ำแห่งชาติตั้งแต่เดือนกันยายน
2549 และจะหยุดการสูบน้ำเกินปริมาณเมื่อเริ่มเปิดทำการโรงผลิตน้ำใหม่
แต่ปัจจุบันไม่มีหน่วยงานใดที่เป็นผู้มีอำนาจกล่าวโทษเนื่องจากไม่มีบทบัญญัติกฎหมายที่เกี่ยวข้อง
และระเบียบสำนักนายกรัฐมนตรีว่าด้วยการบริหารทรัพยากรน้ำแห่งชาติ พ.ศ. 2550
ที่กล่าวถึงอำนาจและหน้าที่ของคณะกรรมการทรัพยากรน้ำแห่งชาติและคณะกรรมการลุ่มน้ำ
ก็ไม่มีการกำหนดเรื่องอำนาจในการกล่าวโทษผู้ที่ไม่กระทำตามเงื่อนไขที่ได้รับอนุญาตให้ทำการสูบน้ำ
ทั้งนี้ บริษัทฯ ไม่อาจรับรองได้ว่า
สำนักงานคณะกรรมการทรัพายากรน้ำแห่งชาติจะขอความร่วมมือไปยังหน่วยงานที่มีอำนาจควบคุมการประกอบกิจการของประปาปทุมธานีให้ออกคำสั่งให้หยุดทำการสูบน้ำส่วนที่เกินกว่าปริมาณที่ได้รับอนุญาต
ซึ่งจะส่งผลกระทบต่อรายได้และผลการดำเนินงานของประปาปทุมธานี

(ข) ความเพียงพอของแหล่งน้ำดิบ และการหาแหล่งน้ำสำรอง

ปริมาณของน้ำดิบในแหล่งน้ำขึ้นกับหลายปัจจัยที่อยู่นอกเหนือการควบคุมของบริษัทฯ และปัจจุบันบริษัทฯ
และประปาปทุมธานียังไม่มีการดำเนินการจัดหาแหล่งน้ำสำรองอื่นไว้ทดแทนแหล่งน้ำดิบแต่อย่างใดเนื่องด้วยจะต้องมีการใช้เงินลงทุนสูงในการที่จะสร้างระบบสำหรับแหล่งน้ำสำรองดังกล่าว
อย่างไรก็ตาม แม้ว่าตามสัญญาซื้อขายน้ำประปา ระหว่าง บริษัทฯและกปภ. จะมีข้อกำหนดว่ากปภ.
ตกลงจะชำระเงินชดเชยให้กับบริษัทฯ หากบริษัทฯ
ไม่สามารถผลิตน้ำประปาได้ตามปริมาณน้ำประปาขั้นต่ำที่จะต้องจัดส่งให้กับกปภ.
ด้วยเหตุที่ไม่สามารถจัดหาแหล่งน้ำอื่นที่มีคุณภาพใกล้เคียงกับแหล่งน้ำเดิมได้ก็ตาม แต่บริษัทฯ
ไม่อาจรับรองได้ว่าปริมาณน้ำดิบจากแหล่งน้ำจะมีอย่างเพียงพอให้บริษัทฯ และ
ประปาปทุมธานีใช้ในการผลิตน้ำประปาตามกำลังการผลิตปัจจุบันหรือตามกำลังผลิตที่อาจขยายเพิ่มขึ้นในอนาคต
และไม่อาจรับรองได้ว่าบริษัทฯ
และประปาปทุมธานีจะสามารถหาแหล่งน้ำอื่นเพื่อใช้ในการผลิตน้ำประปาทดแทนได้
อันจะส่งผลกระทบอย่างมีนัยสำคัญต่อธุรกิจ ผลการดำเนินงานและโอกาสทางธุรกิจของบริษัทฯ
และประปาปทุมธานี

(ค) ต้นทุนเรื่องราคาน้ำดิบ

แม้ในปัจจุบัน บริษัทฯ และประปาปทุมธานีจะยังไม่มีค่าใช้จ่ายสำหรับค่าน้ำดิบที่สูบจากแหล่งน้ำทั้ง 2
แหล่งดังกล่าว แต่บริษัทฯ ไม่อาจรับรองได้ว่า
ในอนาคตจะมีการออกกฎหมายเพื่อกำหนดและเรียกเก็บอัตราค่าใช้น้ำจากการสูบน้ำจากแหล่งน้ำดิบธรรมชาติอันจะส่งผลให้ต้นทุนการผลิตน้ำประปาของบริษัทฯ
และประปาปทุมธานีสูงขึ้นหรือไม่ อย่างไรก็ตาม
สัญญาซื้อขายน้ำประปาได้มีข้อกำหนดเกี่ยวกับกรณีที่มีการเรียกเก็บค่าใช้น้ำดิบซึ่งส่งผลให้ต้นทุนในการผลิตของบริษัทฯ
และประปาปทุมธานีสูงขึ้น โดยบริษัทฯ จะสามารถเรียกเก็บเงินดังกล่าวทั้งหมดต่างหากกับ กปภ.
แต่สำหรับ
ประปาปทุมธานีจะสามารถปรับค่าประปาตามภาระต้นทุนที่สูงขึ้นได้ต่อเมื่อได้มีการตกลงกัน
หากตกลงไม่ได้ให้เข้าสู่กระบวนการระงับข้อพิพาท ทั้งนี้
หากมีการกำหนดและเรียกเก็บอัตราค่าน้ำดิบจากหน่วยงานของรัฐ อาจส่งผลกระทบต่อธุรกิจ
ฐานะทางการเงิน
ผลการดำเนินงานและโอกาสทางธุรกิจของประปาปทุมธานีได้หากไม่สามารถตกลงกับกปภ. ได้

(ง) คุณภาพน้ำดิบ

ต้นทุนการผลิตที่สำคัญประการหนึ่งของการผลิตน้ำประปาคือ
ค่าใช้จ่ายสารเคมีซึ่งแปรผันตามคุณภาพน้ำของ
น้ำดิบ บริษัทฯ ไม่อาจรับรองได้ว่าคุณภาพของแหล่งน้ำดิบของบริษัทฯ
และประปาปทุมธานีจะอยู่ในเกณฑ์ที่เหมาะสมอย่างสม่ำเสมอสำหรับการนำมาผลิตน้ำประปา
หากน้ำดิบจากแหล่งน้ำมีคุณภาพต่ำกว่าเกณฑ์มาตรฐาน
ปริมาณการใช้สารเคมีเพื่อปรับปรุงคุณภาพน้ำก็จะเพิ่มสูงขึ้น ส่งผลให้บริษัทฯ
และประปาปทุมธานีมีค่าใช้จ่ายที่สูงขึ้นตามไปด้วย ซึ่งอาจจะส่งผลกระทบต่อธุรกิจ ฐานะทางการเงิน
และผลการดำเนินงานของประปาปทุมธานี ซึ่งตามสัญญาซื้อขายน้ำประปาบริษัทฯ มีสิทธิขอให้กปภ.
ชดเชยภาระต้นทุนที่สูงขึ้นได้ แต่ถ้ากปภ.
ไม่สามารถชำระเงินชดเชยได้ก็จะชดเชยด้วยวิธีการอื่นเช่นปรับระยะเวลาของสัญญาซื้อขายน้ำประปา
หรือปรับค่าน้ำประปา

-   ความเสี่ยงจากการต้องพึ่งพาลูกค้ารายเดียว

บริษัทฯ และประปาปทุมธานีขายน้ำประปาที่ผลิตได้ทั้งหมดให้แก่กปภ. เพียงรายเดียว โดยกปภ.
จะทำการจำหน่ายน้ำให้แก่ผู้ใช้น้ำต่อไป บริษัทฯ
และประปาปทุมธานีไม่สามารถจำหน่ายน้ำประปาให้กับผู้ใช้น้ำโดยตรงผ่านระบบจำหน่ายน้ำของกปภ.
บริษัทฯ และประปาปทุมธานีจึงมีความเสี่ยงจากการต้องพึ่งพิงกปภ. ในฐานะลูกค้าเพียงรายเดียว

4. ความเสี่ยงเกี่ยวกับการเปลี่ยนแปลงกฎหมาย และกฎระเบียบที่เกี่ยวข้องกับกิจการประปา
หรือนโยบายของรัฐ

-   บริษัทฯ และประปาปทุมธานีอาจได้รับผลกระทบจากการเปลี่ยนแปลงกฎหมาย

(ก) กฎหมายที่เกี่ยวข้องกับการประกอบกิจการน้ำประปา

ตามที่กระทรวงมหาดไทยได้มีการดำเนินการยกร่างพระราชบัญญัติการประกอบกิจการน้ำ
(“ร่างพรบ. กิจการน้ำ”)
เพื่อจัดให้มีระบบการกำกับดูแลการประกอบกิจการน้ำซึ่งรวมถึงกิจการประปาให้มีความเหมาะสมและโปร่งใส
ส่งเสริมและสนับสนุนการประกอบกิจการน้ำที่มีประสิทธิภาพ
ให้ประชาชนได้รับบริการจากกิจการน้ำที่มีคุณภาพได้มาตรฐานเป็นธรรมและทั่วถึง
รวมถึงเป็นการส่งเสริมการแข่งขันการประกอบกิจการน้ำที่เป็นธรรมและป้องกันการใช้อำนาจผูกขาดในทางที่มิชอบ
โดยได้กำหนดให้มีคณะกรรมการกำกับกิจการน้ำแห่งชาติเป็นองค์กรกำกับดูแลการประกอบกิจการน้ำประปาเพื่อกำหนดมาตรการ
หลักเกณฑ์ วิธีการและเงื่อนไขในการประกอบกิจการ กำหนดคุณสมบัติ วิธีการ หลักเกณฑ์ เงื่อนไข
และระยะเวลาในการอนุญาตประกอบกิจการ ฯลฯ
เพื่อปฏิบัติหน้าที่ให้เป็นไปตามวัตถุประสงค์ของการจัดทำร่างพรบ. กิจการน้ำ แต่ปัจจุบันร่างพรบ.
กิจการน้ำยังไม่ได้ถูกนำเสนอเพื่อพิจารณาแต่อย่างใด
และยังไม่มีความแน่นอนว่าจะมีการนำเสนอเพื่อพิจารณาเมื่อใด บริษัทฯ
จึงไม่สามารถคาดการณ์เกี่ยวกับการใช้อำนาจในการกำกับดูแลกิจการประปาของคณะกรรมการกิจการน้ำแห่งชาติ
รวมทั้งลักษณะและขอบเขตในการกำหนดนโยบายและกฎระเบียบ
การกำกับดูแลการดำเนินการให้เป็นไปตามนโยบายดังกล่าว
และการบังคับใช้บทบัญญัติของกฎหมายและกฎระเบียบต่างๆ ที่จะประกาศใช้ในอนาคต
ความไม่แน่นอนดังกล่าวอาจทำให้ธุรกิจของบริษัทฯ มีความเสี่ยง
การเปลี่ยนแปลงกฎหมายรวมถึงกฎระเบียบที่เกี่ยวข้องดังกล่าวอาจส่งผลกระทบในทางลบต่อการประกอบธุรกิจ
รายได้และฐานะการเงิน ผลการดำเนินงาน และโอกาสทางธุรกิจของบริษัทฯ

(ข) กฎหมายเกี่ยวกับการใช้แหล่งน้ำดิบ

เมื่อวันที่ 29 พฤษภาคม 2550
ที่ประชุมคณะรัฐมนตรีได้มีมติอนุมัติหลักการร่างพระราชบัญญัติทรัพยากรน้ำ (“ร่างพรบ.
ทรัพยากรน้ำ”) ตามที่กระทรวงทรัพยากรธรรมชาติและสิ่งแวดล้อมเสนอ
ซึ่งร่างดังกล่าวมีสาระสำคัญเกี่ยวกับสิทธิในทรัพยากรน้ำ
องค์การบริหารจัดการลุ่มน้ำและองค์กรผู้ใช้น้ำ และการบริหารจัดการทรัพยากรน้ำ
การแบ่งประเภทการใช้น้ำออกเป็น 3 ประเภท
การกำหนดให้คณะกรรมการทรัพยากรน้ำแห่งชาติเป็นผู้มีอำนาจเกี่ยวกับการบริหารจัดการทรัพยากรน้ำโดยทั่วไปและมีอำนาจหน้าที่อื่นๆ
ซึ่งรวมถึงการพิจารณาอนุญาตการใช้น้ำประเภทที่ 2 ซึ่งเกี่ยวข้องกับ
บริษัทฯ (กล่าวคือ
การใช้ทรัพยากรน้ำในแหล่งน้ำสาธารณะเพื่อการเกษตรหรือการเลี้ยงสัตว์เพื่อการพาณิชย์
การอุตสาหกรรม การท่องเที่ยว การผลิตพลังงาน ไฟฟ้า การประปา
หรือกิจการอื่นตามที่กำหนดในกฎกระทรวง)
โดยจะต้องได้รับอนุญาตให้ใช้ทรัพยากรน้ำจากคณะกรรมการลุ่มน้ำที่แหล่งน้ำสาธารณะนั้นตั้งอยู่ภายใต้หลักเกณฑ์และเงื่อนไขที่กำหนดในกฎกระทรวง
ปัจจุบันยังไม่มีร่างกฎกระทรวงดังกล่าว บริษัทฯ
จึงไม่สามารถคาดการณ์เกี่ยวกับการใช้อำนาจในการกำกับดูแลแหล่งน้ำของคณะกรรมการลุ่มน้ำ
รวมทั้งลักษณะและขอบเขตในการกำหนดนโยบายและกฎระเบียบที่เกี่ยวข้อง
ความไม่แน่นอนดังกล่าวอาจส่งผลกระทบอย่างมีนัยสำคัญต่อการประกอบธุรกิจ
รายได้และฐานะการเงิน และ
ผลการดำเนินงานของบริษัทฯ

-   ความเสี่ยงจากการแปรรูปองค์กรของ กปภ.

ปัจจุบัน ยังมีความไม่แน่นอนเกี่ยวกับการแปรรูปกิจการสาขาประปาซึ่งรวมถึงกปภ. ทั้งนี้ บริษัทฯ
ไม่อาจคาดการณ์ได้ว่า
รัฐบาลชุดใหม่ที่มาจากการเลือกตั้งจะมีแนวนโยบายเกี่ยวกับการแปรรูปรัฐวิสาหกิจอย่างไร
และหากกปภ. แปรรูปองค์กรเป็นบริษัท (Corporatisation & Privatisation)
แล้วจะส่งผลกระทบในทางลบต่อการประกอบธุรกิจ ฐานะการเงิน ผลการดำเนินงาน
และโอกาสทางธุรกิจของบริษัทฯ หรือไม่ นอกจากนี้ ภายหลังการแปรรูป กปภ.
อาจจะมีการเปลี่ยนแปลงนโยบายในการบริหารจัดการกิจการประปา
และอาจส่งผลต่อความสามารถในการให้การสนับสนุนแก่บริษัทฯ ในการขออนุญาต
หรือความยินยอมจากหน่วยงานราชการที่เกี่ยวข้อง
รวมถึงการได้รับบริการสาธารณูปโภคในอัตราที่ต่ำกว่าบุคคลอื่นทั่วไปหรือในอัตราที่ถูกที่สุด
ซึ่งอาจจะส่งผลกระทบต่อความสามารถในการดำเนินธุรกิจผลประกอบการ
รายได้และฐานะการเงินของบริษัทฯ

-   การเปลี่ยนแปลงนโยบายรัฐเกี่ยวกับน้ำบาดาล

ตามรายงานสถานการณ์น้ำบาดาลและแผ่นดินทรุด
และแนวทางการบริหารจัดการน้ำบาดาลในเขตกรุงเทพมหานครและปริมณฑลของกระทรวงทรัพยากรธรรมชาติและสิ่งแวดล้อม
โดยกรมทรัพยากรน้ำบาดาล เพื่อนำเสนอต่อที่ประชุมคณะรัฐมนตรีเมื่อวันที่ 11 กันยายน 2550
เพื่อทราบเป็นข้อมูล ได้กล่าวถึงสถานการณ์น้ำบาดาลและแผ่นดิน ทรุดในปัจจุบันว่า
สืบเนื่องจากการที่รัฐได้ดำเนินมาตรการต่างๆ
เพื่อแก้ไขและป้องก้นการเกิดวิกฤตการณ์น้ำบาดาลและแผ่นดินทรุด
ทำให้ปัจจุบันสถานการณ์น้ำบาดาลและแผ่นดินทรุดดีขึ้น แต่กรมทรัพยากรน้ำบาดาล
กระทรวงทรัพยากรธรรมชาติและสิ่งแวดล้อม
ซึ่งเป็นหน่วยงานที่ดูแลก็ยังคงทำการควบคุมการใช้น้ำบาดาลอย่างเข็มงวดต่อไป อย่างไรก็ตาม
บริษัทฯ
ไม่สามารถรับรองได้ว่ารัฐจะไม่มีการเปลี่ยนแปลงนโยบายหรือลดมาตรการควบคุมการใช้น้ำบาดาลในเขตวิกฤตลง
และหากมีการผ่อนปรนมาตรการให้สามารถใช้น้ำบาดาลได้เพิ่มขึ้นอาจกระทบต่อรายได้
ฐานะการเงิน และโอกาสทางธุรกิจในอนาคตของบริษัทฯ

5.  ความเสี่ยงที่เกี่ยวข้องกับการดำเนินธุรกิจใหม่ของบริษัทฯ

  • ความเสี่ยงด้านการคัดเลือกผู้ร่วมธุรกิจผิดพลาด หรือไม่เหมาะสมกับลักษณะโครงการที่จะทำ

บริษัทฯ
ทำการศึกษาประวัติและผลประกอบการในอดีตของผู้ร่วมธุรกิจในต่างประเทศที่จะไปปฏิบัติการและให้ที่ปรึกษาด้านการลงทุนกลั่นกรองตามคุณสมบัติที่กำหนด
เดินทางไปเยี่ยมเยียนเพื่อสร้างความเข้าใจในผู้ร่วมธุรกิจ
และใช้การติดต่อสื่อสารเพื่อวัดระดับและสร้างความสัมพันธ์ในการปฏิบัติงานร่วมกัน
และจะพัฒนาหลักเกณฑ์ในการคัดเลือกผู้ร่วมธุรกิจให้ชัดเจนรวมถึงกระบวนการในการทำสัญญากับผู้ร่วมธุรกิจให้มีความรัดกุม

• ความเสี่ยงด้านนโยบายของภาครัฐที่ไม่เอื้อต่อการดำเนินธุรกิจใหม่

เนื่องด้วยประเทศไทยยังประสบปัญหาความไม่แน่นอนทางนโยบายในการสนับสนุนการพัฒนาโครงการพลังงานทางเลือก
ทั้งนี้แม้มีการประกาศใช้แผน PDP 2010 แล้วก็ตาม
แต่จะพบว่าในรายละเอียดยังมีปัญหาในทางปฏิบัติ เช่น การปรับเปลี่ยนค่า Adder
ซึ่งเป็นส่วนเพิ่มจากค่าจำหน่ายไฟฟ้าปกติสำหรับผู้จำหน่ายพลังงานทางเลือกประเภทแสงอาทิตย์
และพลังงานลม ลดลงจากเดิม 8.0 บาทต่อหน่วย ระยะเวลา 10 ปี เป็น 6.5 บาทต่อหน่วย
ระยะเวลา 10 ปี
ส่งผลให้ผู้ที่มีแผนจะพัฒนาโครงการแต่ยังไม่ได้รับคำตอบรับซื้อไฟฟ้าจะมีผลตอบแทนลดลง
รวมไปถึงการปิดรับซื้อไฟฟ้าจากพลังงานแสงอาทิตย์
และในอนาคตอาจมีการเปลี่ยนแปลงวิธีการสนับสนุนเป็นแบบ Feed in Tariff
สำหรับผู้พัฒนาโครงการใหม่ ซึ่งยังไม่มีความชัดเจน ดังนั้น บริษัทฯ
จึงพิจารณาเลือกใช้กลยุทธ์การแสวงหาพันธมิตรที่ได้รับสัญญาซื้อขายไฟฟ้าแล้วเป็นหลักเพื่อหลีกเลี่ยงผลกระทบจากการเปลี่ยนแปลงที่อาจเกิดขึ้น

นอกจากนี้ความไม่ชัดเจนของพระราชบัญญัติว่าด้วยการให้เอกชนเข้าร่วมงานหรือดำเนินการในกิจการของรัฐปี
พ.ศ. 2535 ส่งผลให้การพัฒนาโครงการใหม่โดยเอกชนมีส่วนร่วมนั้นล่าช้าหรือหยุดชะงัก บริษัทฯ
จึงจำเป็นต้องติดตามการแก้ไขพรบ.
ดังกล่าวซึ่งยังไม่แล้วเสร็จเพราะสามารถเปิดโอกาสสำหรับขยายกิจการได้

• ความเสี่ยงด้านการเปลี่ยนแปลงทางธรรมชาติที่ส่งผลกระทบด้านลบต่อการผลิตพลังงานทางเลือก

บริษัทฯ
เล็งเห็นถึงการเปลี่ยนแปลงทางธรรมชาติที่จะส่งผลกระทบต่อธุรกิจพลังงานทางเลือกจึงมีการติดตามแนวโน้มของการเปลี่ยนแปลงทางธรรมชาติ
พิจารณาจัดทำแผนธุรกิจโดยคำถึงถึงความเสี่ยงด้านนี้และศึกษาประวัติติดตามความเปลี่ยนแปลงของพื้นที่ต่างๆ
เพื่อให้การลงทุนมีการกระจายสถานที่และกระจายประเภทธุรกิจของพลังงานทางเลือกที่จะลงทุน
เช่น พลังงานลม พลังงานแสงอาทิตย์ และพลังงานน้ำ เป็นต้น
รวมถึงการพิจารณาการทำธุรกรรมเกี่ยวกับการประกันภัยธรรมชาติ

สรุปผลการดำเนินงานของงบการเงินรวม

คำนิยามสำหรับการสรุปผลการดำเนินงานของงบการเงินรวม

  ------------ ------------------ ------------------ ----------------------
               ปี 2548             ปี 2549             ปี 2550 ปี 2551 ปี 2552
                                                     และ
                                                     งวด 12 เดือน ปี 2553

  “กลุ่มบริษัทฯ”   หมายถึง บริษัทฯ เท่านั้น หมายถึง บริษัทฯ และ   หมายถึง บริษัทฯ
                                  วอเตอร์โฟลว์         ประปาปทุมธานี และ
                                                     ไทยวอเตอร์ (โอเปอเรชั่นส์)
  ------------ ------------------ ------------------ ----------------------

รายได้รวมของกลุ่มบริษัทฯ เกือบทั้งหมด เป็นรายได้จากการขายน้ำประปาให้แก่ กปภ. ในปี 2550
ถึงปี 2552 ปี และงวด 12 เดือน ปี 2553 กลุ่มบริษัทฯ มีรายได้จากการขายน้ำประปาทั้งสิ้น
2,567.0 ล้านบาท 3,569.2 ล้านบาท 3,993.8 ล้านบาท และ 4,309.9 ล้านบาท ตามลำดับ
คิดเป็นอัตราการเติบโตใน ปี 2550 ปี 2551 ปี 2552 และงวด 12 เดือนปี 2553
เมื่อเทียบกับงวดเดียวกันของปีก่อนหน้าเท่ากับร้อยละ 51.2 ร้อยละ 39.0 ร้อยละ 12.0
และร้อยละ 7.9 ตามลำดับ อัตราการเติบโตที่สูงในปี 2550 และ ปี 2551
เป็นผลจากการที่บริษัทฯ
ได้รับรู้รายได้ของประปาปทุมธานีซึ่งเป็นผลจากการเข้าลงทุนซื้อหุ้นสามัญในประปาปทุมธานีซึ่งบริษัทได้เริ่มรวมรายได้ของประปาปทุมธานีตั้งแต่เดือนกรกฎาคม
2550 เป็นต้นมา

กำไรขั้นต้นของกลุ่มบริษัทฯ ในปี 2550 ปี 2551 ปี 2552 และงวด 12 เดือน ปี 2553 เท่ากับ
1,809.3 ล้านบาท 2,428.0 ล้านบาท 2,850.0 ล้านบาท และ 3,101.0 ล้านบาท ตามลำดับ
คิดเป็นอัตราส่วนกำไรขั้นต้นเท่ากับ ร้อยละ 69.9 ร้อยละ 67.4 ร้อยละ 70.4 และร้อยละ 69.8
ตามลำดับ

กลุ่มบริษัทฯ มีกำไรสุทธิในปี 2550 ปี 2551 ปี 2552 และงวด 12 เดือนปี 2553 เท่ากับ 920.1
ล้านบาท 1,358.4 ล้านบาท 1,593.6 ล้านบาท และ 2,062.9 ล้านบาท ตามลำดับ
คิดเป็นสัดส่วนต่อรายได้รวมของกลุ่มบริษัทฯ เท่ากับ
ร้อยละ 35.1 ร้อยละ 37.3 ร้อยละ 39.2 และร้อยละ 46.7
โดยสาเหตุที่ทำให้อัตราส่วนกำไรสุทธิเปลี่ยนแปลงในช่วงระยะเวลาดังกล่าว เนื่องจาก

1)  ในปี 2550 บริษัทฯ
    ได้รวมค่าใช้จ่ายในการขายและบริหารของประปาปทุมธานีตั้งแต่เดือนกรกฎาคมถึงธันวาคม
    2550 ในงบการเงินรวมของกลุ่มบริษัทฯ
    ซึ่งเป็นผลจากการเข้าลงทุนในหุ้นสามัญของประปาปทุมธานี นอกจากนี้ ในปี 2550 บริษัทฯ
    ได้ซื้อหุ้นสามัญในประปาปทุมธานี โดยมีแหล่งเงินทุนจากการกู้เงินสถาบันการเงิน ดังนั้น
    บริษัทฯ จึงมีค่าธรรมเนียมที่เกี่ยวข้องในการว่าจ้างที่ปรึกษาทางด้านกฎหมาย
    ผู้ประเมินราคาอิสระ และค่าธรรมเนียมธนาคารเพิ่มขึ้น

2)  ในปี2551บริษัทฯได้รวมค่าใช้จ่ายในการขายและบริหารของประปาปทุมธานีทั้งงวดในงบการเงินรวมของกลุ่ม
    บริษัทฯ เมื่อเปรียบเทียบกับงวด 12 เดือนปี 2550
    ซึ่งรวมค่าใช้จ่ายในการขายและบริหารของประปาปทุมธานีเฉพาะตั้งแต่วันที่ 1 กรกฎาคม
    2550 จึงทำให้มีการเพิ่มของค่าใช้จ่ายในการขายและบริหารของกลุ่มบริษัทฯ

3)  ในปี 2552 ผลการดำเนินงานบริษัทฯ และบริษัทย่อยมีกำไรสุทธิจำนวน 1,593.6 ล้านบาท
    เพิ่มขึ้นจากปี 2551 จำนวน 235.22 ล้านบาท หรือร้อยละ 17.31 เนื่องจากในปี 2552
    บริษัทฯ และบริษัทย่อยมีรายได้เพิ่มจาก

1) ปริมาณขายน้ำประปาของบริษัทฯ และบริษัทย่อยเพิ่มขึ้นร้อยละ 1.1 และร้อยละ 1.7 ตามลำดับ

2) ราคาขายในปี 2552 ของบริษัทฯ และบริษัทย่อย ได้รับการปรับเพิ่มขึ้นจากปี 2551
ตามดัชนีราคาผู้บริโภคเดือนธันวาคม และเดือนกรกฎาคม ตามลำดับ โดยบริษัทฯ
ได้ปรับเพิ่มขึ้นร้อยละ 2.5 จาก 22.75 บาท/ลบ.ม. เป็น 23.55 บาท/ลบ.ม.
และบริษัทย่อยได้ปรับเพิ่มขึ้นร้อยละ 9.2 จาก 10.52 บาท/ลบ.ม. เป็น 11.49 บาท/ลบ.ม.

3) ในปี 2552 บริษัทฯ ไม่ต้องให้ส่วนลดร้อยละ 55 กับกปภ.
สำหรับปริมาณขายน้ำประปาส่วนที่เกินจาก 250,000 ลบ.ม./วัน โดยให้ส่วนลดร้อยละ 60
สำหรับปริมาณขายน้ำประปาส่วนที่เกินจาก 300,000 ลบ.ม./วัน แทน เนื่องจากตามสัญญาฯ
ราคาขายน้ำประปาส่วนที่เกินจากปริมาณการรับซื้อน้ำขั้นต่ำ (“MOQ”) จะได้รับส่วนลดดังกล่าว
โดยในปี 2551 MOQ เท่ากับ 250,000 ลบ.ม./วัน มีผลตั้งแต่ 1 มกราคม ถึง 20 กรกฎาคม
และ MOQ เท่ากับ 300,000 ลบ.ม./วัน มีผลตั้งแต่ 21 กรกฎาคม ถึง 31 ธันวาคม ส่วนในปี
2552 MOQ เท่ากับ 300,000 ลบ.ม./วัน เต็มปี

  และบริษัทฯ และบริษัทย่อยมีค่าใช้จ่ายลดลงจาก

  - ค่าใช้จ่ายทางการเงินลดลง 61.7 ล้านบาท หรือลดลงร้อยละ 8.5 จาก

ก. ในเดือนพฤษภาคม 2551 บริษัทฯ ได้จ่ายชำระคืนเงินกู้ยืมระยะสั้นจำนวน 3,000 ล้านบาท
ซึ่งคิดอัตราดอกเบี้ย MLR

ข. ในเดือนกุมภาพันธ์ 2552 บริษัทฯ ได้ออกหุ้นกู้อายุ 3 ปี 5 ปี และ 7 ปี จำนวน 7,000
ล้านบาท โดยมีอัตราดอกเบี้ยเฉลี่ยในปี 2552 เท่ากับร้อยละ 4.53 ต่อปี
เพื่อจ่ายชำระคืนเงินกู้ยืมระยะยาวจำนวน 5,839.8 ล้านบาท ซึ่งคิดอัตราดอกเบี้ย MLR-1%

ค. ในเดือนตุลาคม 2552 บริษัทฯ ได้ปรับโครงสร้างทางการเงินของบริษัทย่อย
โดยกู้เงินจากสถาบันการเงิน จำนวน 3,500 ล้านบาท ในอัตราดอกเบี้ยลอยตัวที่ร้อยละ MLR-2
แล้วปล่อยกู้ให้กับบริษัทย่อยจำนวน 3,100 ล้านบาท
เพื่อนำไปชำระคืนเงินกู้ยืมระยะยาวของบริษัทย่อย ซึ่งเดิมมีอัตราดอกเบี้ยลอยตัวอยู่ที่ MLR-0.5
โดยทำให้อัตราดอกเบี้ยเงินกู้ยืมระยะยาวของบริษัทย่อยลดลง โดยปี 2552
เงินกู้ยืมระยะยาวมีอัตราดอกเบี้ย MLR เฉลี่ยร้อยละ 6 ต่อปี (ปี 2551: ร้อยละ 7 ต่อปี)

ณ สิ้นปี 2552 บริษัทฯ และบริษัทย่อยมีสินทรัพย์สุทธิ 21,064.2 ล้านบาท เพิ่มขึ้นร้อยละ 3,169.6
จากปี 2551 เนื่องจากบริษัทฯ ซื้อสิทธิในการดำเนินงานฯ จำนวน 1,400 ล้านบาท และบริษัทฯ
และบริษัทย่อยมีเงินสดและรายการเทียบเท่าเงินสดสุทธิเพิ่มขึ้นระหว่างปีจำนวน 1,416.7ล้านบาท

4)  ในปี 2553 ผลการดำเนินงานบริษัทฯ และบริษัทย่อยมีกำไรสุทธิจำนวน 2,062.8 ล้านบาท
    เพิ่มขึ้นจากปี 2552 จำนวน 469.2 ล้านบาท หรือร้อยละ 29.4 เนื่องจากในปี 2553
    บริษัทฯ และบริษัทย่อยมีรายได้เพิ่มจาก

ก. รายได้จากการขายน้ำประปาของบริษัทฯ เพิ่มขึ้นจำนวน 285.6 ล้านบาท หรือเพิ่มขึ้นร้อยละ
10.8 เนื่องจาก

1) ยอดขายน้ำประปาในพื้นที่จังหวัดสมุทรสาครและนครปฐมของบริษัทฯ เพิ่มขึ้นจำนวน 11.5
ล้านลบ.ม. หรือเพิ่มขึ้นร้อยละ 10.6

2) ราคาขายน้ำประปาที่ปรับขึ้นจากปีก่อน

3) ในเดือนสิงหาคม 2552 บริษัทฯ
ซื้อสิทธิในการบริหารจัดการน้ำประปาและน้ำเสียในนิคมอุตสาหกรรมบางปะอิน ดังนั้น บริษัทฯ
จึงมีรายได้จากการขายน้ำประปาในนิคมอุตสาหกรรมบางปะอินทั้งปี จำนวน 145.1 ล้านบาท
เพิ่มขึ้นจากปีก่อนจำนวน 93.2 ล้านบาท หรือเพิ่มขึ้นร้อยละ 179.7 (ปี 2552 : บริษัทฯ
เริ่มมีรายได้จากการขายน้ำประปาในนิคมอุตสาหกรรมบางปะอินเพียง 5 เดือน)

ข. รายได้จากการขายน้ำประปาของบริษัท ประปาปทุมธานี จำกัด (PTW) เพิ่มขึ้นจำนวน 30.5
ล้านบาท หรือเพิ่มขึ้นร้อยละ 2.3 เนื่องจากยอดขายน้ำประปาของ PTW เพิ่มขึ้นจำนวน 8.1
ล้านลบ.ม. หรือเพิ่มขึ้นร้อยละ 6.9 อย่างไรก็ตาม ราคาขายน้ำประปาของ PTW ปรับลดลงร้อยละ
4.4 จากปีที่แล้ว

2. รายได้จากการบริการเพิ่มขึ้นจำนวน 30.3 ล้านบาท หรือเพิ่มขึ้นร้อยละ 55.6
เนื่องจากในเดือนสิงหาคม 2552 บริษัทฯ
ซื้อสิทธิในการบริหารจัดการน้ำประปาและน้ำเสียในนิคมอุตสาหกรรมบางปะอิน ดังนั้น ในปี 2553
บริษัทฯ จึงมีรายได้จากการบำบัดน้ำเสียและอื่น ๆ ในนิคมอุตสาหกรรมบางปะอินทั้งปี จำนวน 36.1
ล้านบาท เพิ่มขึ้นจากปีก่อนจำนวน 23.6 ล้านบาท หรือเพิ่มขึ้นร้อยละ 188.8 (ปี 2552 : บริษัทฯ
มีรายได้จากการบำบัดน้ำเสียเพียง 5 เดือน)

3. ต้นทุนขายน้ำประปาและต้นทุนการบริการเพิ่มขึ้นจำนวน 95.4 ล้านบาท หรือเพิ่มขึ้นร้อยละ 8.0
เนื่องจากในปี 2553 บริษัท ฯ มีค่ารื้อย้ายแนวท่อเพิ่มขึ้น จำนวน 6.2 ล้านบาท
และยอดขายน้ำประปาของบริษัทฯ และ PTW เพิ่มขึ้นตามที่กล่าวไว้ข้างต้น

4. ค่าใช้จ่ายในการบริหาร ลดลงจำนวน 9.5 ล้านบาท หรือลดลงร้อยละ 6.1 เนื่องจากบริษัทฯ
มีค่าที่ปรึกษากฎหมายและธรรมเนียมธนาคารลดลง จำนวน 8.2 ล้านบาท

5.
ค่าสิทธิในการดำเนินการผลิตและจำหน่ายน้ำประปาและการให้บริการบำบัดน้ำเสียตัดจำหน่ายเพิ่มขึ้นจำนวน
26.4 ล้านบาท หรือเพิ่มขึ้นร้อยละ 272.2 เนื่องจากในปี 2553 บริษัทฯ
บริหารจัดการน้ำประปาและน้ำเสียในนิคมอุตสาหกรรมบางปะอินเต็มปี (ปี 2552: บริษัทฯ
บริหารจัดการน้ำประปาและน้ำเสียในนิคมอุตสาหกรรมบางปะอินเพียง 5 เดือน)

6. ค่าใช้จ่ายทางการเงินลดลงจำนวน 224.9 ล้านบาท หรือลดลงร้อยละ 33.7 เนื่องจาก

ก. ในปี 2552 บริษัทฯ และ PTW เปลี่ยนโครงสร้างเงินกู้ยืมใหม่ โดยบริษัทฯ และ PTW
จ่ายชำระคืนเงินกู้ยืมระยะยาวเดิมก่อนกำหนดทั้งจำนวน ซึ่งตามที่ระบุไว้ในสัญญาเงินกู้ยืม บริษัทฯ
และ PTW ต้องจ่ายค่าธรรมเนียมการจ่ายชำระคืนเงินกู้ยืมก่อนกำหนด (prepayment fee)
จำนวนรวม 177.5 ล้านบาท

ข. การเปลี่ยนโครงสร้างเงินกู้ยืมใหม่ของ PTW ทำให้ PTW ประหยัดดอกเบี้ยจ่ายประมาณร้อยละ
1.50 ต่อปีสำหรับปี 2553

7. ภาษีเงินได้นิติบุคคลลดลงจำนวน 6.3 ล้านบาท หรือลดลงร้อยละ 3.4
ในขณะที่ผลการดำเนินงานรวมของบริษัทฯ และบริษัทย่อยเพิ่มขึ้น เนื่องจาก PTW
จ่ายภาษีเงินได้นิติบุคคลประจำปี 2551 จำนวน 40.3 ล้านบาทในไตรมาสสองปี 2552

ณ วันที่ 31 ธันวาคม 2553 บริษัทฯ และบริษัทย่อยมีสินทรัพย์รวม 21,488.3 ล้านบาท เพิ่มขึ้นสุทธิ
424.1 ล้านบาท เมื่อเปรียบเทียบกับ ณ วันที่ 31 ธันวาคม 2552 เนื่องจากในปี 2553 บริษัทฯ
บันทึกต้นทุนการขยายกำลังการผลิตและส่งน้ำประปาเพิ่มขึ้นจำนวน 1,251.3 ล้านบาท และบริษัทฯ
และบริษัทย่อยมีเงินสดและรายการเทียบเท่าเงินสดสุทธิเพิ่มขึ้นระหว่างปีจำนวน 612.8 ล้านบาท